Tsꞌacꞌ séisiya tjejyawca na,
Jesús tjemey Pedro lal,
Jacobo lal wa,
Juan lal wa.
Juan niná Jacobo jüpülüctsja.
Yupj jis lal tjemey jocꞌ campanya ton̈ca ntꞌa,
tucucꞌ pacá ntꞌa.
Yupj yulupjana way pꞌin tjil.
Neꞌaj tjatja na,
Jesús pꞌa casá justa tepyala tjunuc yupj.
Jupj wola pajal jaw tepyala lotsꞌacꞌ jinwá.
Jupj jas quip pajal pje way tepyala wa.
Jas quip jaw tepyala wa,
pajal pje way mpes.
Nin tepyala na,
nepé lay tepyala wa Moisés.
Elías lay tepyala wa.
Yupj manas profetapan püna tapatjá.
Jesús lal javeleptsja.
Pedro tjevele Jesús lal:
—Nejepa,
po ꞌüsüs quiꞌá jyatjaquecj.
¿Ncu jyas tsꞌepjel cóntꞌeya sin müjünsǘ nun mpes?
Pjaní way jipj mpes ca nsem,
pjaní wa Moisés mpes ca nsem,
pjaní wa Elías mpes ca nsem.
Pedro newa véletsja na,
len̈ way mol palá tjacꞌ wa yupj capá ntꞌa.
Tꞌasiyú tón̈catsja.
Jas jawtsja molon.
Nepé vele pjactsja mol mpe.
“Niná napj Natjam —tjevele—.
Quelel lejay jupj.
Pajal ꞌücj najas jupj lal.
Tjapjaꞌaqué jupj velá”,
nin tjevele mol mpe.
Niná tjepjyacan̈ na,
discipulopan jis wala ꞌamá ꞌalá tjoꞌonsopj.
Pajal lacj tjeyapj yupj.
Nin la tjajay na,
Jesús tjacꞌ yupj ntꞌa.
Po lis tjeꞌyotꞌa jupj.
—Nusin tjüjünsǘ —tjevele—.
Po ma locj tjeyá.
Viyá tjunuc na,
len̈tsja la pꞌa.
Jesús pꞌin jus tjunuc.
Yacjaya jocꞌ mpe palavin tjiquil.
Yupj palavin jiquiltsja na,
Jesús tjevele yupj jis lal:
—Ma ca mvelé pꞌa jis lal nun tjunucú quinam.
Napj pꞌiyá niná Yomen Dios jas tjejyamá.
Napj ca ma patsꞌ,
locopyaya ca nin müjünsǘ la pütꞌüs.
Niswa nin tjijyünsǘ na,
ꞌücj lo veles nun tjunucú jocꞌ moꞌó —niná nin tjijyüꞌta Jesús.
Jupj discipulopan tjowelepj jupj lal:
—Cupj pyonecj jipj niná Jepa Püné Dios tjevele ca jas majamas.
¿Tsjan mpes la pꞌa javelepj Elías mwalá way ca ncuwim niná Jepa Püné lal?
Nin javelepj Moisés popel sin ꞌyüsa lajay —nin tjowelepj yupj.
—Tꞌücꞌ way jupj mwalá way ncuwim Jepa Püné lal —tjevele Jesús—.
Dios Popel tjevele jupj pjü ca ꞌücj la mijis Jepa Püné jacꞌ mpes.
Nasa tjacꞌ jupj.
Yupj ma sin tjiꞌyüsa jupj ninana pꞌiyatsja Dios Popel tjevele ca ncuwim.
Malala la tjajay jupj lal,
yupj jisastsja jinwá.
Nin pꞌiyá ca malala la mijicj napj lal,
napj pꞌiyá niná Yomen Dios jas tjejyamá —nin tjevele Jesús.
Nin tjevele na,
jupj discipulopan sin tjiꞌyüsa jupj véletsja Juan el Bautista poꞌó.
Juan el Bautista pꞌiyatsja niná Dios tjevele ca mwalá ncuwim Jepa Püné lal.